Jens Holgersen Ulfstand

**Jens Holgersen Ulfstand** (født 1450, død 6. februar 1523), var en dansk riksråd og admiral kjent som bondeplager og for sin kapervirksomhet mot Hansaen og sivile svenske kystsamfunn, sønn av Holger Henriksen Ulfstad (d. 1485). Jens Ulfstad var lensherre på Lindholm slott i Skåne fra 1486, og fra 1510 i Villand herred og fra samme tid Sølvesborg. 

Han bygget Glimmingehus, en av Nordens best bevarte middelalderborger.

## Biografi
I 1487 utnevnte kong Hans Ulfstand som lensherre over Gotland for å avløse Ivar Axelsson Tott (ca 1420–87) som i 1484 forgjeves prøvde å få tilbake sine tapte områder i Danmark i bytte mot Gotland. Sten Sture den eldre forviste Tott fra Sverige og fratok ham Borgholm og Raseborg. Deretter sa Tott seg villig til å overlate Gotland til kong Hans av Danmark, det hendte 15. juni 1487. Ulfstand ble snart beryktet for sine tyngende skatter; selv fattige fiskere på Gotland måtte skatte for de usle hyttene de bodde i. Befolkningen ble pålagt å levere varer til Visborg slott for priser han selv fastsatte, langt under varenes faktiske verdi. En mann ble fratatt området der han drev sitt ålefiske; han fikk forbud mot å fiske der fremover, men ble likevel pålagt å betale høyere skatt. Samtidig beriket Ulfstand seg ytterligere ved omfattende sjørøveri overfor svenske og hanseatiske skip. En voksende flåte i hans tjeneste lå på lur i farvannet rundt Gotland og truet sjøfarten. Tilfangetatte mannskaper satt fengslet i tårnet Blacken på Visborg slott. Skipper Clawes Borne fra Lübeck ble frarøvet jern og smør, og selv satt han innesperret i 35 uker. Ifølge lübeckeren Reimar Kocks krønike (*Ex chronico Lubecensi Reimari Kock*) fra rundt 1550 ble tilfangetatte kjøpmenn og skippere pålagt tvangsarbeid i Ulfstands smie.

Ulfstand var stattholder på Gotland i årene 1487-1509. Rundt 1492 sendte myndighetene fire riksråder dit for å roe befolkningen. Da kong Hans angrep Sverige i 1497, var Ulfstand befalingsmann til sjøs, og klarte å bryte beleiringen av Kalmar. I 1498 var han blitt riksråd. 

I mai 1506 la Ulfstand og hans menn til land ved kyststedet Pataholm i Småland nord for Kalmar. De rasket med seg krigsbytte, brente ned gårdene, hogg ned voksne menn og kastet kvinner og barn levende inn i flammene. Sveriges riksforstander Svante Nilsson Sture fikk høre om dette og sendte krigsskip til området.

I 1511 ble Ulfstand den utvidede norsk-danske flåtens overhode med karavellen «Engelen» som sitt flaggskip. Den sommeren herjet han langs Nord-Tysklands kyster og på Øland, men 9. august 1511 støtte han sammen med Lübecks flåte, og dette sjøslaget utenfor Bornholm ble uavgjort. Men like etter tiltvang lübeckerne seg en nederlandsk handelsflåte og tok den med seg til Traves utløp. Ulfstand fulgte etter dem med støtte fra fire nederlandske krigsskip, men måtte trekke seg tilbake da «Engelen» fikk stygg medfart. 

I Skåne arvet Jens Holgersen Ulfstand Glimminge etter sin far og lot 1499–1512 oppføre borgen Glimmingehus. Han giftet seg først med Holmger Axelsdatter Brahe som døde 19. november 1495 på Visborg, og deretter med Margrethe Arvidsdatter Trolle.

Lisbeth Ulfstand, datter av Margrethe Trolle og Jens Ulfstand, giftet seg i 1524 med Claus Bille (ca 1490-1558), høvedsmann på Båhus festning og fetter til Eske Bille.

Jens Ulfstand og hans far Holger er gravlagt et gravkammer under koret i Vallby kirke i Järrestads herred i Skåne.

## Referanser


## Kilder
*Dansk biografisk Lexikon